KOMISIJOS SPRENDIMAS
2006 m. lapkričio 9 d.
dėl tam tikrų apsaugos priemonių nuo mėlynojo liežuvio ligos Bulgarijoje
(pranešta dokumentu Nr. C(2006) 5315)
(Tekstas svarbus EEE)
(2006/762/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 1 ir 6 dalis,
kadangi:
(1)
2006 m. spalio 10 d. Bulgarija pranešė Komisijai, kad šios šalies pietrytinėje dalyje prie Turkijos pasienio Burgaso administraciniame rajone Slivarovo kaimelyje (toliau - užkrėsta teritorija) kontrolinėse neskiepytose ožkose buvo aptikta mėlynojo liežuvio ligos antikūnių.
(2)
Kadangi 2007 m. sausio 1 d. Bulgarija įstoja į Bendriją, ji pranešė Komisijai, kad buvo nedelsiant uždrausta išvežti iš užkrėstos teritorijos mėlynojo liežuvio ligai neatsparių rūšių gyvūnus, jų spermą, kiaušialąstes ir embrionus remiantis 2000 m. lapkričio 20 d. Tarybos direktyva 2000/75/EB, nustatančia mėlynojo liežuvio ligos kontrolės ir likvidavimo reikalavimus (2), ir 2005 m. gegužės 23 d. Komisijos sprendimu 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų ir per tas zonas taikomų reikalavimų (3).
(3)
Mėlynojo liežuvio ligai išplitus iš užkrėstos teritorijos, Bendrijos gyvūnų sveikatai galėtų kilti didelis pavojus.
(4)
Kol dar neatlikti išsamesni epidemiologiniai ir laboratoriniai tyrimai, būtina sustabdyti mėlynojo liežuvio ligai neatsparių rūšių gyvūnų, kurių kilmės vieta yra užkrėsta teritorija arba kurie yra pervežami per užkrėstą teritoriją, ir jų spermos, kiaušialąsčių bei embrionų importą į Bendriją.
(5)
Atsižvelgiant į tai, kad iki 2006 m. liepos 1 d. gauta sperma, kiaušialąstės ir embrionai negali kelti pavojaus, sustabdomas tik nuo tos dienos gautos spermos, kiaušialąsčių ir embrionų importas.
(6)
Atsižvelgiant į situacijos pokyčius ir tolesnių Bulgarijos atliekamų tyrimų rezultatus, atsiradus pirmai galimybei šiame sprendime nustatytas priemones reikia persvarstyti Maisto grandinės ir gyvūnų sveikatos nuolatiniame komitete.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės sustabdo mėlynojo liežuvio ligai neatsparių rūšių gyvūnų, kurių kilmės vieta yra priede nurodytos teritorijos ar jų dalys arba kurie yra pervežami per šias teritorijas, importą.
2. Valstybės narės sustabdo nuo 2006 m. liepos 1 d. gautos spermos, kiaušialąsčių ir embrionų, kurių kilmės vieta yra priede nurodytos teritorijos ar jų dalys, importą.
2 straipsnis
Valstybės narės iš dalies keičia prekybai taikomas priemones, kad jos atitiktų šį sprendimą ir nedelsdamos atitinkamai paskelbia priimtas priemones. Apie tai valstybės narės nedelsdamos praneša Komisijai.
3 straipsnis
Šis sprendimas taikomas iki 2006 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 9 d.